Kokkuvõtteks ei jäägi nüüd muud üle kui taas kord tõdeda, et kõike ülaltoodut arvesse võttes ei saa Eesti muinasaegseid rinnalehti minu arvates küll pelgalt "geomeetrilise ornamendi" või "maagiliste märkidega" kaunistatud "eheteks" pidada. Üsna suure tõenäosusega on tegemist selgelt maailmavaatelist informatsiooni kandvate esemetega, mida võib tõlgendada  näiteks maailmamudelina ja/või aegruumi struktureeriva kujutisena. Muidugi on raske ühe või teise konkreetse eseme sümboolikat üheselt ja lõplikult lahti mõtestada, kuid maailma erinevate kultuuride religiooni ja filosoofiat uurides ning kultuuriantropoloogia analoogiaid ja inimloomust pisut sügavamalt käsitlevate psühholoogiakoolkondade teooriaid kasutades on võimalik tõele siiski päris lähedale jõuda.